32005R1653
L 266/32
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 1653/2005 НА КОМИСИЯТА
от 10 октомври 2005 година
относно отваряне на тарифни квоти и определяне на мита за тези тарифни квоти при внос в Европейската общност на някои преработени селскостопански продукти с произход от Алжир
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3448/93 на Съвета от 6 декември 1993 г. относно определянето на търговския режим, приложим за някои стоки, получени от преработката на селскостопански продукти (1), и по-специално член 7, параграф 2 от него,
като има предвид, че:
(1)
Със свое решение от 18 юли 2005 г. (2) Съветът одобри Евро-Средиземноморско споразумение за установяване на Асоциация между Европейската общност и нейните държави-членки от една страна, и Алжирската народна и демократична република, от друга страна.
(2)
Търговските разпоредби в споразумението предвиждат взаимни отстъпки при вносните мита за някои преработени селскостопански продукти. Отстъпките на Общността могат да бъдат под формата на внос без мито в рамките на годишни тарифни квоти.
(3)
Предвидените в споразумението тарифни квоти за преработените селскостопански продукти с произход от Алжир са годишни и са валидни за неопределен период от време. Трябва да бъдат отворени за 2005 г. и следващите години.
(4)
За 2005 г. обемите на новите тарифни квоти трябва да бъдат изчислени като част от основните обеми, посочени в споразумението, пропорционално на изтеклата част от годината към датата, на която споразумението започва да се прилага.
(5)
Регламент (ЕИО) № 2454/93 на Комисията от 2 юли 1993 г. съдържа някои разпоредби за приложение на Регламент (ЕИО) № 2913/92 на Съвета за съставяне на Митническия код на Общността (3), и определя правилата за управление на тарифните квоти, които се използват по хронологичен ред на датата на митническата декларация. Целесъобразно е тарифните квоти, отворени с настоящия регламент, да се управляват по тези правила.
(6)
Тъй като споразумението ще се прилага от 1 септември 2005 г., настоящият регламент трябва да се прилага от същата дата и следователно трябва да влезе в сила възможно най-скоро.
(7)
Мерките, предвидени в настоящия регламент са в съответствие със становището на Управителния комитет по хоризонталните въпроси, свързани с търговията с преработени селскостопански продукти извън приложение I,
ПРИЕ НАСТОЯЩИЯ РЕГЛАМЕНТ:
Член 1
Годишните квоти за внос на продукти с произход от Алжир, фигуриращи в приложението, се отварят от 1 септември 2005 г. до 31 декември 2005 г. и от 1 януари до 31 декември на следващите години, съгласно условията, посочени в това приложение.
За 2005 г. годишните квоти, определени в приложението, се намаляват пропорционално на изтеклата част от годината към датата, от която се прилага споразумението.
Член 2
Тарифните квоти на Общността, посочени в член 1, се управляват съгласно членове 308а, 308б и 308в от Регламент (ЕИО) № 2454/93.
Член 3
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 септември 2005 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 октомври 2005 година.